Við spurðum þau Huldu Sif Hermannsdóttur , Hildi Eir Bolladóttur og Hall Hallsson út í helgarplönin . Fagnar fjögurra ára edrúafmæli Hildur Eir Bolladóttir , prestur og rithöfundur , ætlar í sumarbústað um helgina austur í Lundsskógi . „ Skríða upp í fangið á móður náttúru og tína af henni ber og fara í göngur , fagna fjögurra ára edrúafmæli með því að borða góðan mat og eiga alvöru gefandi samskipti við fólk sem ég elska . Edrúmennska er ofurkraftur sem maður viðheldur aðeins með því að þakka hvern dag . Hver veit nema ég hlaupi svo nokkra kílómetra um skóginn til að endurnærast enn frekar . “ Nýtur nú Akureyrarvöku í stað þess að skipuleggja Hulda Sif Hermannsdóttir , aðstoðarmaður bæjarstjóra á Akureyri , segir að fram undan sé ljúf og góð helgi enda Akureyrarvaka frá föstudegi til laugardagskvölds . „ Ég var lengi vel við verkefnastjórn á þessum árlega viðburði en nú fletti ég einfaldlega í gegnum dagskrána og vel úr það sem mig og fjölskylduna langar til að sjá og njóta . Við erum meðal annars búin að setja x við brúðuleikrit um Einar Áskel , ég er til að sjá Högna Egilsson & Sinfonia Nord Kvartett í Listasafninu og auðvitað opnanir tveggja sýninga á sama stað . Við förum í tvítugsafmæli hjá félaga okkar og auðvitað í bæinn á tónleika og Friðarvökuna í kirkjutröppunum . “ Stefnir á þær allar Hallur Hallsson , safnstjóri Listasafnsins á Akureyri , ætlar að njóta menningar og lista á Akureyrarvöku um helgina . „ Það eru tvær opnanir í Listasafninu á laugardaginn , Eiríkur Arnar Magnússon með ný verk á svölunum og Hrafnhildur Arnardóttir / Shoplifter í sal 07 sem verður gaman að sjá . Ég ætla á tónleika Högna Egilssonar ásamt strengjakvartett Sinfonia Nord á föstudagskvöld í Listasafninu . Það eru margar sýningaropnanir út um allt um helgina sem ég stefni á að sjá allar . Á sunnudaginn ætla ég svo á að taka því rólega með fjölskyldunni en vera líka með listamannaspjall með Hrafnhildi um sýninguna hennar seinnipartinn . “